M. Mammeri di tezrawt-ines iwumi isemma  Anerni n tmedyazt taqbaylit 3, yebḍa amezruy n tmedyazt taqbaylit ɣef tlata talliyin : tallit n lɛerc n teqbilin, talli n unekcum arumi, tallit n timunnent. Di lewhi-ines asnulfu n tmedyazt di snat talliyin timenza ireṣṣa ɣef waṭas n yiferdisen n tensayit. Tamedyazt di talliyin-agi tettulmes s timawit, agdud yessenfalay-d ɣef wayen i t-yuɣen s wawal, dɣa amedyaz yesɛa azal d ameqqran, ɣur-s i cuddent waṭas n temsal, ayen i as-yefkan i tmedyazt azal yufraren.Tamedyazt tettwabna ɣef waṭas n tulmisin n talɣa akked ugbur mmalent-d merra udmawen n tensayit : isental imensayen am umennuɣ gar teqbilin, tamedyazt n uzbu, rnu ɣer waya kra n tewsatin n tmedyazt yecban adekker, acewwiq d wurar. Di talliyin-agi s tmedyazt i yedder umdan aqbayli, yes-s i iqubel aɛdaw, yes-s i yexdem tiɣri ɣer uzbu d tegrawla.